Andries Joustra

Andries Joustra (Easterein, 13 oktober 1919 - Kamp Vught, 22 augustus 1944) wie in Fryske boere-arbeider en fersetsman.

 Biografy 
Andries Joustra wie in lânarbeider út Easterein dy't yn 1940 stried oan de Grebbeliny. Nei de kapitulaasje kaam er werom nei Fryslân dêr 't er meidie oan it ferset. 
Hy fersprate yllegale pamfletten, lykas Vrij Nederland, holp mei it meitsjen fan kontakten foar flechtrûtes nei Ingelân en die mei oan oerfallen op plakken yn Fryslân dy 't foar de besetter wichtich wiene.
Yn de hjerst fan 1942 died er mei oan in tal oerfallen, lykas dy op it stedhûs fan Boalsert, dêr't in skofte letter ek it arbeidsburo yn 'e brân set waard. Joustra die op 14 oktober ek mei oan de kreak op it kantoar fan de distribúsjetsjinst op De Jouwer en op 23 oktober 1942 spile er in rol by de oerfal op it distribúsjekantoar fan Wommels.Nationaal Comité 4 en 5 mei – oorlogsmonumenten, Easterein, monument voor Andries Joustra – Nationaal Comité 4 en 5 mei (sjoen 8 maaie 2019).

Dy aktiviteiten makken dat er bekend waard by de Dútsers en sa kaam der dan ek yn it plysjeblêd te stean dat der in priis fan tsientûzen gûne op syn holle set wie. Joustra dûkte ûnder, naam de skûlnamme 'Rinke' oan en kaam telâne by de knokploech fan Haarlim. Neidat er dochs wer nei it noarden tsjenne wie, hold er him dwaande mei de distribúsjesaken yn it Drintske Schoonoord.

Joustra waard yn maaie 1944 yn Assen arrestearre en transportearre nei it konsintraasjekamp yn Vught. Dêr waard er op 22 augustus 1944 troch de besetter fusillearre. Op de tinkstien en yn in advertinsje yn it 'Friesch Dagblad' wurdt 18 augustus as dei eksekúsje neamd. Dat strykt lykwols net yn mei de yn in dokumint út it konsintraasjekamp fermelde datum 22 augustus."Familiebericht", Friesch dagblad, Ljouwert, tiisdei 10 july 1945, s. 2

Andries Joustra waard by syn routsjinst typearre as in tige warber ûndergrûnske strider dy't op positive wize it fjoerpeloton temjitte gien wêze soe. De routsjinst waard earst op 12 july 1945 holden, earst omdat de oarloch noch dwaande wie doe't er fusillearre waard, mar twad ek omdat syn famylje pas op 6 july 1945 it berjocht krigen hie dat Joustra ferstoarn wie. Nei dat nijs waard fuort in routsjinst organisearre dy ’t ds. D.C. Tiemens fan Jiskenhuzen yn de yndertiid grifformearde tsjerke late. "Uit de provincie – Gezinshulp – Oosterend", Friesch dagblad, Ljouwert, tongersdei 19 july 1945, s. 2

 Neitins 
Ein jierren 40 waard in plakette fan natuerstien ta oantins fan Joustra ynmitsele yn de súdmuorre fan de toer fan de Martinytsjerke yn Easterein. It monumint waard ûntwurpen troch Auke Hellinga. Ek waard der yn Easterein in strjitte nei Joustra ferneamd, de Andries Joustrastrjitte.

 Keppelingen om utens 
 Joustra, Andries. nmkampvught.nl (mei foto)
 Oorlogsgravenstichting.nl
 www.4en5mei.nl

Kategory:Frysk boere-arbeider
Kategory:Frysk fersetsstrider yn de Twadde Wrâldkriich
Kategory:Persoan berne yn Easterein
Kategory:Persoan berne yn 1919
Kategory:Persoan stoarn yn 1944